SUPER คาด H2/58 โตโดดเด่นจากโรงไฟฟ้า COD อีก 500 MW ช่วงปลายปีนี้
SUPER คาด H2/58 โตโดดเด่นจากโรงไฟฟ้า COD อีก 500 MW ช่วงปลายปีนี้
11 มิ.ย. 2558

นายจอมทรัพย์ โลจายะ ประธานคณะกรรมการ บริษัท ซุปเปอร์บล็อก จำกัด (มหาชน) หรือ SUPER เปิดเผยว่า บริษัทคาดผลการดำเนินงานในครึ่งหลังปีนี้จะเติบโตได้อย่างโดดเด่น จากโรงไฟฟ้าพลังงานแสงอาทิตย์ที่คาดว่าจะเดินเครื่องผลิตเชิงพาณิชย์(COD) ได้ตามแผน 500 เมกะวัตต์(MW) ช่วงปลายปีนี้ หลังจากในช่วงครึ่งปีแรกสามารถเดินเครื่องผลิตได้ตามแผน และยังยื่นขอสัญญาซื้อขายไฟฟ้า(PPA) เพิ่มเติม โดยล่าสุดได้รับ PPA แล้ว 61.6 เมกะวัตต์ รวมกับของเดิมที่มีอยู่ทำให้มี PPA รวมแล้วทั้งสิ้น 75.11 เมกะวัตต์ และคาดว่าส่วนที่เหลือจะได้รับอนุมัติ PPA ในเร็วๆนี้
นอกจากนี้ ในปี 59 คาดว่ารายได้จะเติบโตได้เท่าตัวจากปีนี้ หลังจะมีโรงไฟฟ้าที่ COD แล้วเพิ่มเป็น 1 พันเมกะวัตต์ ซึ่งจะมาจากการผลิตไฟฟ้าพลังงานลม และการลงทุนในต่างประเทศ ส่วนในระยะ 3 ปีข้างหน้าคาดว่าจะสามารถจ่ายไฟฟ้าเข้าระบบได้เป็น 2,000 เมกะวัตต์ ทั้งจากโครงการผลิตไฟฟ้าพลังงานแสงอาทิตย์ พลังงานลม และชีวมวล